Hjemmelavede, rødbedefarvede pas, security tjek under et bord og et fly af pap. Når der er temauge i dagplejen Minifolket i Aabybro, giver dagplejemor Nicole Kristine Kristensen den hele armen. Siden hun startede med sin private pasningsordning for et år siden, har der været gang i den med cirkus, påske, wellness og fastelavn, hvor børnene er klædt ud og lever sig helt ind i legen. - Jeg kan godt lide at gøre noget lidt anderledes – det er sjovt for både børnene og mig. Jeg synes, det er underholdende at se, at de bare er med på den, fortæller Nicole Kristine Kristensen. Seneste tema var sommerferie: Skiftede fra kommunal dagpleje Før Nicole Kristine Kristensen startede som privat dagplejemor, arbejde hun halvandet år som kommunal. - Ved at være privat, er jeg mere selvbestemmende og kan selv planlægge min og børnenes hverdag, så børnene får leg og læring på en anderledes og sjov måde, forklarer hun. Og friheden spiller for Nicole Kristine Kristensen også ind på åbningstiderne, hvor hun er glad for, at hun selv kan fastsætte dem i samråd med forældrene. - Og så er valget af dagplejeplads ikke bestemt på forhånd, som det er ved en kommunal dagpleje. Så barnet og forældrene har mulighed for at mærke efter, om den rette kemi er der, siger hun og understreger: - De vælger én til. Stuen er en legeplads Og glæden ved børn er ikke kun noget, Nicole udlever gennem sit arbejde. Selv har hun syv børn, hvor den ældste er 16 og den yngste tre år. Familiens store stue er inddraget til legerum, så det i stedet er et mindre pejserum, der udgør den private stue. Når der er temauge går weekenden og fritiden med at gøre sjove ting klar til dagplejebørnene. - Det kræver en del forberedelse. Men det er jo lidt en livsstil for mig, siger Nicole Kristine Kristensen, der holder sommerferie lige nu. Men når børnene vender tilbage til hverdagen igen, er næste tema allerede fastlagt: - Så skal vi have militærtema.

Referat:
Det er ikke kedeligt at være i dagplejen Minifolket - Nicole Kristine Kristensen nyder friheden ved at have sin private pasningsordning.